CK เพิ่มเป้ารายได้ปีนี้แตะ 4 หมื่นลบ.หลังรายได้ในครึ่งปีแรกอยู่ในทิศทางที่ดี
CK เพิ่มเป้ารายได้ปีนี้แตะ 4 หมื่นลบ.หลังรายได้ในครึ่งปีแรกอยู่ในทิศทางที่ดี
23 มิ.ย. 2558

บริษัท ช.การช่าง จำกัด (มหาชน) หรือ CK เปิดเผยว่า บริษัทปรับเพิ่มเป้าหมายรายได้ปีนี้เป็น 4 หมื่นล้านบาท จากเดิมตั้งไว้ 3.5 หมื่นล้านบาท หลังจากแนวโน้มรายได้ในครึ่งปีแรกอยู่ในทิศทางที่ดี ขณะที่บริษัทมั่นใจว่าจะได้ส่วนแบ่งงานก่อสร้าง 20-25% ของโครงการเมกะโปรเจ็คต์ที่คาดว่าจะเข้าร่วมประมูลงานกว่าแสนล้านบาทในช่วงครึ่งปีหลังด้วย รวมถึงยังจะมีงานใหม่รอเซ็นสัญญาอีก 1.85 หมื่นล้านบาท ซึ่งเป็นส่วนหนึ่งของงานใหม่ที่คาดว่าจะได้รับทั้งปีนี้ราว 3 หมื่นล้านบาท พร้อมเตรียมร่วมมือกับบริษัทรับเหมาในตลาดหุ้นจัดตั้งบริษัทร่วมทุนเพื่อรับงานของภาครัฐในอนาคต
ขณะเดียวกันบริษัทตั้งเป้าหมายช่วง 3 ปีนี้จะมียอดรับรู้รายได้เฉลี่ย 3.5-4.0 หมื่นล้านบาท/ปี พร้อมทั้งจะรักษาอัตรากำไรขั้นต้นให้ได้ที่ 9% และอัตรากำไรสุทธิที่ระดับ 5% อีกทั้งศึกษาแผนลงทุนธุรกิจพัฒนาอสังหาริมทรัพย์ใน 2-3 ปีนี้ด้วย
ส่วนบริษัทใหม่ที่เกิดจากการควบรวม บมจ.ทางด่วนกรุงเทพ(BECL) และบมจ.รถไฟฟ้ากรุงเทพ (BMCL) คาดว่าจะเข้าซื้อขายในตลาดหลักทรัพย์ฯได้ในเดือน ส.ค.ที่ราคา 4.50 บาท จากมูลค่าที่ตราไว้หุ้นละ 1 บาท
               